Vier SA'ners steeds in Afghanistan gestrand | Maroela Media
Vier SA'ners steeds in Afghanistan gestrand
'n Helikopter met 'n Taliban-vlag vlieg oor ondersteuners van die groep wat die VSA se onttrekking aan die land vier. (Foto: Javed Tanveer/AFP)
Vier Suid-Afrikaners is steeds in Afghanistan gestrand. Die regering sê nou dis nie sý verantwoordelikheid om hierdie burgers terug te bring Suid-Afrika toe nie.
Dr. Naledi Pandor, minister van internasionale betrekkinge en samewerking (Dirco), het in antwoord op 'n parlementêre vraag van die IVP gesê daar was aanvanklik 34 Suid-Afrikaners in Afghanistan wat die land wou verlaat nadat die Taliban beheer oorgeneem het.
"Dertig Suid-Afrikaners het Kaboel verlaat met ontruimingsvlugte wat gereël is deur die betrokke werkgewers en gebruik gemaak het van vlugte van die VSA en die Verenigde Koninkryk.
"Die oorblywende vier Suid-Afrikaners wag dat hul werkgewers reëlings tref vir hulle om die land te verlaat," sê Pandor.
Die minister sê daar is nog geen planne om Suid-Afrikaners summier uit Afghanistan te neem nie.
"Die Suid-Afrikaners is in Afghanistan met private sake en werk meestal vir groot, multinasionale maatskappye, internasionale organisasies, nieregeringsgroepe en internasionale veiligheidsmaatskappye.
"Suid-Afrikaners wat Dirco en die Suid-Afrikaanse hoë kommissie in Pakistan genader het, is ingelig dat dit die verantwoordelikheid van hul werkgewers is om te reël dat hul buitelandse werkers met spesiale ontruimingsvlugte terugkeer," sê Pandor.
Dirco het Woensdag ook gesê Suid-Afrika is nie in 'n posisie om vlugtelinge uit Afghanistan hier te huisves nie.
Duisende mense het die afgelope paar weke uit Afghanistan gevlug nadat die Taliban beheer van Kaboel oorgeneem het.
Die VSA het Maandag boonop die laaste van sy soldate uit die land onttrek ná 'n oorlog wat 20 jaar geduur het.
Mkhuleko Hlengwa, woordvoerder van die IVP, sê die situasie in Afghanistan is een wat groot kommer wek en dat die IVP dankbaar is dat die meeste Suid-Afrikaners nou buite gevaar is.
"Die veiligheid van burgers van oor die wêreld is egter van belang."
Rits polisiemoorde het Popcru kwaad, bekommerd
"Die veiligheid van burgers van oor die wêreld is egter van belang." Se Naledi Pandor!! Maar ek lees tussen die lyne ons mense daar moet maar self n plan maak om uit te kom! watse nonsens is dit? Maar die Regering het n tyd gelede sommer 'n staatsvlug gebruik om 'n kamstige vlugteling saam te bring vanuit die Kongo? Die ANC is af.
Ek is vriende met een en praat gereeld, hy is in die VN compound en alles lyk ok vir nou. Die Taliban los hul grotendeels uit. Hul het internet, krag en genoeg kos tot op hede, hul kyk om teen Oktober te ontruim, maar ons sal maar sien.
Pandor en kie gee geen snars om vir SA'ners in Afghanistan nie veral as hulle nie van "our people" is nie. Mens kan skaam wees om 'n Suid-Afrikaner genoem te word.